Hei, denne artikkelen er over ett år gammel og kan inneholde utdatert informasjon

(Dagbladet): Da streamingtjenesten HBO Nordic ble lansert med brask og bram tidligere i høst, lovet sjefen Hervé Payan at tjenesten skulle være ute på markedet i midten av oktober med en pris som ikke skulle overstige 10 euro (73 kroner) i måneden.

Ingen av disse lovnadene ble innfridd. Prisen ble fastsatt til 79 kroner og selve tjenesten ble sist uke utsatt på ubestemt tid - noe som gjorde at den tallrike og forventningsfulle fansen begynte å murre i kommentarfeltet til HBO Nordics Facebook-side.

- Uaktuelt Og da HBO Nordic før helga annonserte at tjenesten kommer til å få en bindingstid på tolv måneder, fikk det begeret til å renne over hos flere som hadde tenkt å abonnere på streamingtjenesten.

«Med 12 mnd bindingstid blir det uaktuelt å teste dette», skriver Eirik Nordstrønen på Facebook-sida som har nesten 100 000 fans bare i Norge.

«Bindingstid er en definitiv dealbreaker. Snakkes en annen gang», skriver Christian Wattengård.

«Håper så mange som mulig boikotter HBO Nordic til de fjerner dette», skriver Svein Olav Larsen.

I tillegg finnes det et titalls andre negative kommentarer som går på HBO Nordics planlagte bindingstid.

Ferske episoder Konkurrenten Netflix lanserte til sammenligning tjenesten sin tidligere denne måneden, uten bindingstid.

HBO Nordic vil tilby hele sin rikholdige katalog - som inkuderer blant annet The Sopranos, The Wire, True Blood, Game of Thrones og Band of Brothers - til streaming via nettleser, tv-boks og mobil- og nettbrett.

Nye episoder kommer til å være tilgjengelig i Norge innen 24 timer etter at de er vist på tv i USA. HBO Nordic annonserer på Facebook-siden sin at innholdet deres vil være tilgjengelig i 1080i-oppløsning og med 5.1 surround-lyd. Undertekster skal være valgfritt.

HBO Nordic har lovet kundene sine én gratis måned om man registrerer seg som mottakter av et nyhetsbrev på hjemmesiden deres før 1. november, men de må ifølge Hardware.no likevel forplikte seg til ett år binding om de vil ta i bruk denne gratismåneden.

- Vil oppfylle forventninger Etter det Dagbladet erfarer skyldes utsettelsen blant annet at det har vært mer tidkrevende enn antatt å lage apper til bruk i smart-tver og annet utstyr. I motsetning til Netflix har HBO Nordic ingen ferdiglaget, internasjonal plattform å falle tilbake på. HBO Nordic har nemlig ikke noe med tjenesten HBO Go i USA å gjøre.

Dagbladet har prøvd å komme i kontakt med Hervé Payan, ettersom selskapet ikke har noen offisiell talsperson i Norge, uten å lykkes.

Han har imidlertid uttalt seg slik til nyhetsbyrået Reuters angående utsettinga i Norge:

- At vi utsetter lanseringen handler helt enkelt om at vi vil oppfylle alle forventninger.